钦定古今图书集成/明伦汇编/闺媛典/第330卷 > 何无忌母刘氏
## 钦定古今图书集成/明伦汇编/闺媛典/第330卷 > 何无忌母刘氏

按《晋书列女传》：“何无忌母刘氏，征虏将军建之女也。
少有志节。弟牢之为桓元所害，刘氏每衔之，常思报
复。及无忌与刘裕谋，而刘氏察其举措有异，喜而不
言。会无忌夜于屏风中制檄文，刘氏潜以器覆烛，徐
登梯于屏风上窥之，既知，泣而抚之曰：‘我不如东海
吕母明矣。既孤其诚，常恐寿促。汝能如此，吾仇耻雪矣’。”因问其同谋，知事在裕，弥喜，乃说桓元必败、义师
必成之理，以劝勉之，后果如其言。